In ŉ oogwink dodelik siek: ‘Die onsekerheid oor môre verteer jou’Sumari van Aswegen in die hospitaal (Foto: Facebook) Onsekerheid is ŉ swaar las om te dra – veral as dié onsekerheid betrekking het op jou gesondheid en jou toekoms dus soos onweerswolke in die lug hang net voor die storm uitbreek. Hoe word ŉ mens soggens wakker en dwing jouself tot positiewe denke en hoop dat die volgende dag oukei sal wees? “Jy doen maar net,” vertel Lourika van Aswegen. “Jy wonder nie oor dinge nie, jy kry net bonatuurlike krag van êrens af. Jy word sterker as die mens wat jy gister was.” Lourika het Dinsdag na Maroela Media uitgereik nadat haar 22-jarige suster, Sumari, minder as ŉ maand gelede met die seldsame hemangioperisitoom-breingewas gediagnoseer is. Dié toestand word gekenmerk deur ŉ tipe sagteweefsel van die sogenaamde meningeale gewas met dikwels aggressiewe gedrag. Omdat die gewas so aggressief groei plaas dit drukking op haar brein sy was daarom naar, het kopseer gehad en haar spraak was belemmer. Sy vertel Sumari het begin Februarie verskriklik van hoofpyn en naarheid gekla en is kort daarna na ongevalle geneem. Weens komplikasies en tydsbeperking is sy daarna na Groenkloof in Gauteng oorgeplaas, waar ŉ MRI-skandering bevestig het sy het ŉ gewas. Dokters was egter nog onseker of die gewas kwaadaardig is, en die gesin het 17 dae gewag vir die bevestiging dat die wel die hemangioperisitoom-breingewas is, maar nie ŉ kankergewas nie. Sy was dieselfde week ses en ŉ half uur in die teater, maar die operasie was nie ŉ sukses nie. Sumari na die eerste operasie (Foto: Verskaf) “Dokters het gehoop dat hulle die gewas kan verwyder, maar daar was talle komplikasies,” verduidelik sy. “Die personeel het deur haar nek gewerk omdat hulle dit wou vermy om haar skedel oop te maak om die gewas uit te haal. Die bloeding was net bloot te erg en kon nie stopgesit word nie, en die gewas kon uiteindelik nie verwyder word nie. Sy het twee en ŉ half liter bloed in die proses verloor.” Volgens dokters was dit die geval omdat die gewas bloedvatryk is. Sumari was daarna vir ŉ paar dae in die intensiewesorgeenheid, daarna in die hoësorgeenheid en uiteindelik na ŉ gewone saal geskuif. Sy sal nou binne drie maande, of selfs ŉ korter tydperk, weer geopereer moet word om te verseker dat die gewas so vinnig moontlik verwyder kan word. “In dié stadium leef ons in onsekerheid. Dokters kan steeds nie vir ons sê hóé kwaadaardig die gewas is indien dit wel die geval is nie. Ons is onseker oor die toekoms en bekommerd oor die volgende operasie.” “Dan sit ŉ mens net met jou gedagtes. Soms gaan lees ons op die internet, en ons weet ons moet daarvan wegbly, maar die dinge wat ŉ mens lees, is regtig verdoemend. Dit kruip in jou gedagtes in en dit maak jou bekommerd. Die onsekerheid oor môre vreet jou op,” vertel sy. Sumari van Aswegen (Foto: Verskaf) Sumari se mediese fonds dek ook nie al die onkoste van die tweede operasie nie. Die familie het nou ŉ trustfonds gestig waarby weldoeners betrokke kan raak om haar te probeer ondersteun. Die familie kon al bykans R26 000 van die beoogde R500 000 insamel deur verskeie funksies te hou. Hulle beoog ook om geld aan ŉ liefdadigheidsorganisasie van Sumari se keuse te skenk. “My ma is ŉ weduwee, so daar is nie ŉ ander inkomste nie. Dit plaas geweldig druk op die familie. Ons is besorg oor ons sussie, maar terselfdertyd is ons bekommerd of ons enigsins die onkoste daarvan sal kan dra. Ons hoop en bid dat iemand betrokke kan raak om te help.’’ Vir meer inligting oor die gesin, gaan kyk gerus op Help for Sumari se Facebook-blad.